1993 m. popiežiaus vizitas Lietuvoje, Latvijoje ir Estijoje

1993 m. popiežiaus vizitas Lietuvoje, Latvijoje ir Estijoje – 61-oji apaštališkoji Jono Pauliaus II  kelionė, įvykusi 1993 m. rugsėjo 4–10 dienomis. Popiežius aplankė Lietuvą, Latviją ir Estiją. Jis Lietuvoje praleido daugiausiai laiko – keturias dienas.

Priešistorė 

1992 m. pabaigoje Vatikanas patvirtino, kad popiežius aplankys Lietuvą ir kitas Baltijos šalis.  Pasiruošimo programa ir lankymosi vietos buvo derinamos su šalių vyskupais. Buvo atsižvelgta į konkrečius popiežiaus pageidavimus, pvz., Lietuvoje susikaupti prie šv. Kazimiero karsto, aplankyti Aušros vartus, Šiluvą. Prieš kelionę popiežius mokėsi lietuviškai, jo mokytoju buvo prelatas Stasys Žilys, nes Šv. Tėvas norėjo pats paruošti pamokslus ir juos pasakyti lietuvių kalba.

Piligriminės kelionės eiga

Rugsėjo 4 d. 

 Popiežius atvyko į Vilniaus oro uostą. 
 Malda Vilniaus katedroje pradėjo apaštališkąjį vizitą Lietuvoje.  Prie Šv. Kazimiero karsto pasakė kalbą, kuri buvo skirta kunigams, vienuoliams, vienuolėms ir klierikams. Jonas Paulius II prie katedros pirmą kartą išlipo iš savo papamobilio ir netikėtai nuėjo pasisveikinti su žmonėmis.
 Apsilankymas Seimo rūmuose, kur susitiko su Prezidentu Algirdu Brazausku, Seimo ir Vyriausybės nariais.
 Aušros Vartų koplyčioje meldėsi prie Švč. Mergelės Marijos paveikslo. Popiežiaus rožinio malda per Vatikano radiją buvo transliuojama visam pasauliui.

Rugsėjo 5 d. 

 Ekumeninis susirinkimas Vilniuje, apaštališkojoje nunciatūroje.
 Malda Antakalnio kapinėse, pagerbiant 1991 m. sausio 13–osios aukas prie Vilniaus televizijos bokšto ir Medininkų žudynių aukas.
 Šv. Mišios Vingio parke. Į šias mišias susirinko apie 100 tūkst. žmonių. Į minią popiežius kreipėsi lietuvių, lenkų ir baltarusių kalbomis.
 Susitikimas su diplomatiniu korpusu Vilniuje apaštališkojoje nunciatūroje (joje buvo apsistojęs popiežius).
 Susitikimas su mokslo ir kultūros pasaulio atstovais Vilniaus Šv. Jono Krikštytojo ir Šv. Jono apaštalo ir evangelisto bažnyčioje.
 Susitikimas su Lietuvos lenkų bendruomenės atstovais Vilniaus Šventosios Dvasios bažnyčioje.

Rugsėjo 6 d. 

 Šv. Mišios Kaune, Santakos parke. Specialiai šiam įvykiui Santakoje buvo supiltas kalnelis.
 Susitikimas su Lietuvos vyskupų konferencijos nariais  Kauno arkivyskupijos kurijoje. 
 Apsilankymas Kauno arkikatedroje. Iš kurijos iki Katedros popiežius pasirinko kelionę ne papamobiliu, bet pėsčiomis.
 Susitikimas su jaunimu S. Dariaus ir S. Girėno stadione Kaune. Popiežiaus klausėsi apie 30 tūkst. jaunimo atstovų.

Rugsėjo 7 d. 

 Kelionė į Kryžių kalną. Šv. Mišios surengtos šiam įvykiui pastatytoje Kryžių kalno koplyčioje. Popiežius buvo užlipęs ir ant kalno pasimelsti, dėkojo už kryžių, kuris čia buvo pastatytas jo garbei 1981 m. po pasikėsinimo į jį.
 Asmeninė malda Šiluvos Švč. Mergelės Marijos Apsireiškimo koplyčioje. Žodžio liturgija Šiluvos bažnyčioje.  Šiluvai popiežius padovanojo Vatikano meistrų darbo rožinį.
 Pasveikinimas tikintiesiems prie apaštalinės nunciatūros Vilniuje.

Rugsėjo 8 d. 

 Atsisveikinimas Vilniaus oro uoste.
 Sutikimas Rygos oro uoste.
 Apsilankymas Rygos Šv. Jokūbo katedroje, Šv. Meinhardo, pirmojo Latvijos vyskupo, pagerbimas: Jonas Paulius II oficialia šventojo paminėjimo diena paskelbė spalio 11 d.
 Susitikimas su prezidentu Gunčiu Ulmaniu, Vyriausybės nariais ir diplomatiniu korpusu.
 Žodžio liturgija ir ekumeninis susitikimas Rygos katedroje.
 Šv. Mišios parke Rygoje.

Rugsėjo 9 d. 

 Šv. Mišios Agluonos bazilikoje.
 Malda prie pirmojo latvių kardinolo Julijano Vaivodo kapo Agluonoje.
 Susitikimas su akademine visuomene Latvijos universitete Rygoje.
 Susitikimas su Latvijos vyskupais ir kardinolais.

Rugsėjo 10 d. 

 Atvykimas į Talino oro uostą.
 Susitikimas su katalikų bendruomene Šv. apaštalų Petro ir Pauliaus katedroje Taline ().
 Malda prie katalikų vyskupo Eduardo Profitlicho atminimo lentos.
 Ekumeninis susitikimas Talino Šv. Mykolo bažnyčioje ( Tallinna Niguliste kirik).
 Susitikimass su Prezidentu Lenartu Meriu.
 Išplatintas kreipimasis, skirtas Estijos kultūros pasaulio žmonėms.
 Šv. Mišios Talino miesto rotušės aikštėje.
 Išvykimas iš Talino oro uosto.

Įamžinimas 

Jono Pauliaus II atminimas ir viešnagė Baltijos šalyse įamžinta pastatytais paminklais, atminimo lentomis ir kitais ženklais, jo vardu pavadinti maldos namai, parapijos, kiti objektai.

Nuorodos 

 Apostolic journey to Lithuania, Latvia and Estonia (September 4-10, 1993)
 Kur, viešėdamas Lietuvoje, lankėsi Jonas Paulius II?

Romos katalikų bažnyčia
Popiežiaus vizitas